A. Slafkovský, poslanec: (2001-09-19):
Prvý pozmeňujúci návrh sa týka čl. VIII a je to také doplnenie k životu, len to nebolo pri novele zákona o sociálnych veciach č. 195/1998 prenesené a v praxi sa to predtým vykonávalo a teraz to naráža na problémy. Ide tam o takúto vec. Za novelizačný bod 20 čl. XVIII § 47 ods. 8 sa vkladá nový 21. bod, ktorý znie: „Bod 21. V § 48 ods. 12 sa vkladá nové písmeno c), ktoré znie: „c) s kúpou základného vybavenia pre dieťa navštevujúce základnú školu“. Doterajšie body 21 až 48 sa označujú ako body 22 až 69. V praxi vlastne vznikalo to, že keď sme na obecných úradoch poskytli jednorazovú sociálnu dávku typu, neviem, školská taška alebo súčasť odevu pre sociálne odkázanú rodinu, tak nám to pri kontrole prokurátor vytkol a mali sme prokurátorskú výčitku. Takouto úpravou by sa tomuto vyhlo. Chcem upozorniť vážené kolegyne, kolegov, že v tom návrhu je jeden preklep, ktorý dostanete. Poprosím ho upraviť rukou. Hneď v prvom riadku za novelizačný bod 20 článku XVIII, nie bod článku XII, teda XII, ako máte napísané. Druhý pozmeňujúci návrh je pozmeňujúci návrh, ktorý sa týka zloženia samosprávnych orgánov na školách, a text to upresňuje tak, že novonavrhovaný text dá za možnosť, aby bol členom samosprávneho orgánu školy zriaďovateľ, a to ktorýkoľvek zriaďovateľ, nielen okresný úrad, ale aj napríklad cirkevný zbor alebo biskupská konferencia. Text návrhu je takýto: Pozmeňujúci návrh čl. XII bod 13 § 7 ods. 8, bod 80 spoločnej správy. V § 7 navrhujem nové znenie odseku 8: „(8) Členmi orgánov školskej samosprávy sú zvolení zástupcovia pedagogických zamestnancov školy a ostatných zamestnancov školy, zvolení zástupcovia rodičov a delegovaní zástupcovia samosprávnych orgánov obcí, delegovaní zástupcovia samosprávnych krajov, ktoré sú zriaďovateľmi škôl, a delegovaní zástupcovia zriaďovateľa školy. Na strednej škole sú členmi orgánov školskej samosprávy aj zástupcovia žiakov príslušnej školy.“ Ďakujem za pozornosť. J. Migaš, predseda NR SR: Všetko? Nech sa páči, pán poslanec Finďo. A po ňom pán poslanec Gyula Bárdos. V rozprave ďalej vystúpi pán Peter Finďo. P. Finďo, poslanec: Vážený pán predseda, vážené panie poslankyne, vážení páni poslanci, vážený pán minister, predkladám pozmeňujúci návrh, ktorý je vcelku jednoduchý. V zákone 277/1994 o zdravotnej starostlivosti je v ustanovení § 33 ods. 5 uvedený text, ktorý znie: „(5) Zmena druhu a rozsahu činnosti, miesta výkonu činnosti a osoby odborného zástupcu nie je zmenou údajov uvedených v povolení.“ Pri povoľovaní na poskytovanie zdravotnej starostlivosti ministerstvo doteraz v platnej právnej úprave použilo taký postup, že v prípade, že povolenie vydával krajský úrad a došlo k zmene povolenia, tak v takom prípade opakované povolenie vydávalo ministerstvo zdravotníctva. Podľa súčasného prenosu kompetencií vlastne toto ustanovenie sa stáva prebytočným, a preto ja navrhujem, aby sa tretia veta z tohto odseku, ktorá toto ustanovenie vlastne formuluje, aby sa vynechala. Ďakujem za pozornosť. J. Migaš, predseda NR SR: Všetko, pán poslanec? Ďakujem. Tak nielen Bárdos, ale aj Gyula. Gyula Bárdos, nech sa páči. A po ňom Michal Drobný. (Reakcia z pléna.) Každý sa učí. Nech sa páči, Gyula Bárdos.